Wakaramojong au Wakarimojong ni kabila la watu wanaojihusisha na kilimo na ufugaji hasa wanaoishi kaskazini-mashariki mwa Uganda. Lugha yao inajulikana kama Kikaramojong au Kikarimojong, na ni sehemu ya kundi la lugha za Kinilo-Sahara. Wakaramojong wanaishi katika kusini mwa mkoa wa Karamoja, kaskazini-mashariki mwa Uganda, ambao ni asilimia kumi ya nchi ya Uganda. Kulingana na wanaanthropolojia WaKaramojong ni sehemu ya kundi lililohamia kutoka Ethiopia katika miaka ya 1600 BK na kugawanywa katika matawi mawili, huku tawi moja likihamia nchi ya Kenya na kuunda kundi la Wakalenjin na nguzo ya Wamasai. Tawi lingine lililojulikana kama Waateker lilihamia upande wa magharibi. Waateker waligawanyika zaidi katika makundi kadhaa, wakiwa ni pamoja na Waturkana katika nchi ya Kenya, Wateso, Wadodoth au Wadodos, Wajie, Wakaramojong na Wakumam nchini Uganda, pia Wajiye na Watoposa kusini mwa Sudan: wote hawa wakijulikana kama "Kundi la Kiteso" au "Kundi la Karamojong". Wakaramojong walikuwa wanajulikana awali kama Wajie. Jina Karamojong lilitokana na kauli "Ekar ngimojong", linamaanisha "watu wakongwe hawaweza kutembea zaidi".